**Délegyháza Község Önkormányzata Képviselő-testületének**

**8/2006.(V. 19.) rendelete**

**A temetőkről és a temetkezés rendjéről**

Délegyháza Község Önkormányzatának Képviselő-testülete a helyi önkormányzatokról szóló 1990. évi LXV. Törvény (a továbbiakban: Ötv.) 16. § (1) bekezdésének felhatalmazása alapján, figyelemmel a temetőkről és a temetkezésről szóló 1999. évi XLIII. törvényben (a továbbiakban: Ttv.), valamint az annak végrehajtására kiadott 145/1999. (X. 1.) Korm. rendeletben (továbbiakban: Korm. rend.), az egészségügyről szóló 1997. évi CLIV. törvénynek a halottakkal kapcsolatos rendelkezései végrehajtásáról, valamint a rendkívüli halál esetén követendő eljárásról szóló 34/1999. (IX. 24.) BM-EüM-IM együttes rendeletben foglaltakra, a tisztességes és méltó temetés, a halottak nyughelye előtt a tiszteletadás joga feltételeinek biztosítása, a temetés lebonyolításában résztvevők együttműködése feltételeinek megteremtése érdekében az alábbi rendelet alkotja:

***I. fejezet***

***Általános rendelkezések***

**Értelmező rendelkezések**

1.§ E rendelet alkalmazása szempontjából:

a) **temető:** az állam, a települési önkormányzat, az egyházak (ideértve a felekezetek és vallási közösségek), a kisebbségi önkormányzatok, a gazdálkodó szervezetek és közhasznú szervezetek tulajdonában álló, a nagyközség közigazgatási területén belüli, beépítésre szánt, építési használata szerinti zöldfelületi jellegű, kegyeleti célokat szolgáló közegészségügyi rendeltetésű különleges terület, amelyet az elhunytak eltemetésére, a hamvak elhelyezésére létesítettek és használnak vagy használtak,

b) **köztemető:** a Délegyháza Községi Önkormányzat tulajdonában lévő temető, (helyrajzi száma: 036/2-es, területe: 1.5808 m**2**) amelyben Délegyháza Község Önkormányzata a köztemető fenntartására vonatkozó kegyeleti közszolgáltatási kötelezettségét- felekezetre való tekintet nélkül – teljesíteni tudja,

c) **temetési hely:** a temetőben vagy a temetkezési emlékhelyen létesített sírhely, sírbolt, urnafülke, urnasírhely, urnasírbolt (urnakripta), továbbá az elhunytak hamvainak szórására, bemosásra szolgáló parcellák. A temetési helyek egyes formái a temetés módja, továbbá a földben vagy építményben történő elhelyezkedése alapján különböznek egymástól,

d) **sírjel**: a temetési hely megjelölésére használt különféle eszközök, építmények, tárgyak,

e) **hősi temető, hősi temetési hely:** nemzetközi szerződés eltérő rendelkezése hiányában a honvédelmi kötelezettség fegyveres vagy fegyver nélküli teljesítése közben elesettek, továbbá a teljesítést követően, ezzel közvetlenül összefüggésbe hozható okból elhunytak, valamint háborúban kényszermunkára hurcoltak és elhunytak eltemetésre, hamvaik elhelyezésére szolgáló temető (temetőrész), temetési hely,

f) **kegyeleti közszolgáltatás:** a köztemető fenntartását, továbbá üzemeltetését magába foglaló egyéni és közösségi kegyeleti célú, az elhunyt emlékének megőrzésére irányuló tevékenységek összessége,

g) **köztemető fenntartói kötelezettség alanya:** a Ttv. előírásai szerint a települési önkormányzat,

h) **temető, köztemető fenntartási feladatok ellátására kötelezettek:** a tulajdonosok (egyház és önkormányzat),

i) **temetőfenntartás:** a temető és köztemető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint zöldfelületek karbantartása, felújítása és gondozása,

j) **temető, köztemető üzemeltetője:** a kegyeleti közszolgáltatást az erre irányuló kegyeleti közszolgáltatási szerződés szerinti szakmai feltételeknek megfelelő és az üzemeltetési feladatokat ellátó (gazdálkodó) szervezetek,

k) **temető, köztemető üzemeltetése:** az eltemetésre, a temető és létesítményei igénybevételére, működésének és rendjének biztosítására irányuló összehangolt tevékenységek összessége, melyet a temető és köztemető üzemeltetői – az e rendeletben foglalt szabályozás keretei között – a kegyeleti közszolgáltatási szerződésnek megfelelően kötelesek ellátni és harmadik személyek felé meghatározni,

l) **temetési hely feletti rendelkezési jog:** a temetési hely megváltási ( újraváltási) díja ellenében szerzett, a temetési hely használatára irányuló jogosultság, mely felöleli továbbá a jogosultnak a temetési helyre helyezhető személyek körének meghatározására (ide értve a rátemetést is ), sírjel állítására és mindezek gondozására irányuló jogosítványait, valamint ezzel összefüggésben a rendeletben meghatározott körű kötelezettségek teljesítését, s amely jog a vonatkozó jogszabályi előírások által meghatározott körben ruházható át, illetve szállhat át más személyre,

m) **temetési hely megváltási díja:** a köztemető fenntartási feladatok ellátására kötelezett szervet illető, e rendeletben a temetési hely köztemetőn belüli fekvése és a temetés módja szerint differenciáltan meghatározott mértékű díj, melyet a temetési hely – ide értve az elhunytak hamvainak szórására, bemosására kijelölt helyet is – felett rendelkezésre jogosult személy - köteles a temetési hely megváltásakor – a temetés megrendelésekor – egy összegben megfizetni a temető üzemeltetőjének,

n) **temetési hely újraváltási díja:** a köztemető fenntartási feladatok ellátására kötelezett szervet illető, e rendeletben a temetési hely köztemetőn belüli fekvése és a temetés módja szerint differenciáltan meghatározott mértékű díj, melyet a temetési hely felett rendelkezésre jogosult személy a meghatározott időtartam lejárta után köteles egy összegben megfizetni a temető üzemeltetőjének,

o) **sírköves munkálatok alatti felügyelet:** a köztemető fenntartási feladatok ellátására kötelezett szervet illető díj, amelyet köztemetőkben vállalkozásszerűen munkát végző egyéni vállalkozó és/vagy gazdálkodó szervezet – ide értve a temetési szolgáltatót is – (a továbbiakban: a köztemetőben vállalkozási tevékenységet folytató személy) fizet meg a köztemető fenntartási feladatok ellátására kötelezett szervezetnek arra figyelemmel, hogy a megrendelt tevékenysége teljesítését a köztemető fenntartója a köztemető területén biztosítja,

p) **létesítmény igénybevételi díj:** a köztemetői létesítmény tulajdonosát illető díj, amelyet a köztemetőben vállalkozási tevékenységet folytató személy a köztemetői létesítmény üzemeltetőjének fizet meg arra figyelemmel, hogy a létesítmény használatát (ide értve a berendezési tárgyakat, a technikai felszereléseket és a személyzetet) a köztemetői létesítmény tulajdonosa/üzemeltetője részére biztosítja,

r)[[1]](#footnote-1) **temetkezési szolgáltatás:** a köztemetőben végzett kegyeleti közszolgáltatás körén kívül eső, temetkezéssel kapcsolatos, a következőkben felsorolt szolgáltatások: temetésfelvétel; halottszállítás; az elhunyt temetésre való előkészítése és temetési kellékekkel való ellátása; ravatalozás; a sírba helyezés (sírásói tevékenységet nem beleértve); a hamvasztás; az urnaelhelyezés; az urnakiadás; a hamvak szórása; a sírnyitás és visszahantolás; az exhumálás és újratemetés, amely tevékenységek díjazására a temető üzemeltető és a megrendelő szabad megállapodása irányadó;

s) **díszsírhely:** az olyan – akár a koporsós, akár a hamvasztásos eltemetést biztosító- temetkezési hely, melyben Délegyháza Község Önkormányzatának díszpolgárai, továbbá egyéb, erre érdemes (pld.: állami, politikai és művészeti élet) kiemelkedő személyiségek a képviselő-testület egyetértésével helyezhetők el.

**A rendelet hatálya**

**2.§.** (1) A rendelet hatálya Délegyháza Község Önkormányzata tulajdonában lévő köztemetőre terjed ki, mely a település egyetlen temetője. Az e pontban megjelölt köztemető adatait, településen való elhelyezkedését e rendelet **1. számú melléklete** tartalmazza

(2) E rendeletet kell alkalmazni a köztemető tulajdonosának, továbbá ennek fenntartását, üzemeltetését ellátó személynek (szerveknek), valamint a temetkezési szolgáltatási tevékenységet végző természetes és jogi személynek (továbbiakban: temetkezési szolgáltató), továbbá mindazoknak, akiknek a rendelet hatálya alá tartozó tevékenységek ellátása során, azzal összefüggésben jogai keletkeznek, és reá kötelezettségek hárulnak.

(3) Ezen rendelet szabályait kell alkalmazni a halva született magzatok, csonkolt testrészek és szervmaradványok hamvasztása vagy földben történő eltemetése esetén is.

(4) A temető fenntartójával szerződéses jogviszonyt létesített temető üzemeltető (a továbbiakban: üzemeltető) köteles Délegyháza Község közigazgatási területén elhunytaknak az eltemetéséről – a **2.számú mellékletben** foglalt díjfizetés mellett – a Község területén lévő temetőben (köztemető) gondoskodni, kivéve ha az arra jogosult hozzátartozók, más szervek, illetve személyek az eltemetés helyét más településen vagy nem e rendelet hatálya alá tartozó temetőben határozzák meg.

(5) A halál időpontjában Délegyháza Községben állandó lakóhellyel vagy tartózkodási hellyel rendelkező elhunytak esetében az üzemeltető abban az esetben is köteles az eltemetésről a (4) bekezdésben foglalt egyéb feltételek szerint gondoskodni, ha a halál nem Délegyháza Község közigazgatási területén következett be.

(6) A (3)-(5) bekezdésben nevesített elhunyt személyének a rendelet hatálya alá tartozó temetőben történő elhelyezése képezi a közszolgáltatási kötelezettséget.

(7) A rendelet szabályait kell alkalmazni a megváltott, de a megváltás időtartama alatt be nem temetett temetési helyekre is.

**II. fejezet**

***A temetőkre , köztemetőkre valamint a temetési helyekre vonatkozó szabályok***

**Temető, köztemető létesítése, bővítése, lezárása, infrastruktúrája**

**3. §.** (1) Délegyháza Község közigazgatási területén temető – köztemető létesítéséről, bővítéséről, lezárásáról, ismételt használatbavételről, illetve kegyeleti park céljára szolgáló átalakításáról az Önkormányzat Képviselő-testülete az egyházak véleményét kikérheti.

(2) A jelen rendelet hatálybalépése idején működő köztemető létesítményei fenntartásáról, üzemeltetéséről, valamint az ott folyó temetkezési szolgáltatás és e rendelet szerinti egyéb tevékenységek végzéséről Délegyháza Község Önkormányzata, mint a temető tulajdonosa, kegyeleti közszolgáltatási szerződés alapján az üzemeltető megbízása útján gondoskodik. A temetőben építési engedélyhez kötött építmények tekintetében az építési engedélyhez kötött tevékenységekkel kapcsolatos tulajdonosi jogokat az önkormányzat gyakorolja.

(3) Új köztemető létesítése során a köztemetőben

a) utat,

b) ravatalozót,

c) a halottak ideiglenes elhelyezésére szolgáló tárolót és hűtőt,

d) a temető bekerítését vagy élő sövénnyel való lehatárolását,

e) vízvételi lehetőséget, illemhelyet,

f) a temető területének – rendeltetésének és a hely jellegének megfelelő – parkosítását, az utak sorfásítását,

g) hulladéktárolót

kell biztosítani

(4)[[2]](#footnote-2) Lezárt temetőben, köztemetőben a temetői létesítmények közül a temető bekerítését vagy élő sövénnyel való lehatárolását, a vízvételi lehetőséget, illemhelyet és hulladéktárolót kell biztosítani.

**4. §.** A lezárt temető, köztemető ismételt használatba vételéről, illetve a kegyeleti park céljára szolgáló átalakításkor a létesítésre vonatkozó szabályokat kell megfelelően alkalmazni.

**5. §.** (1) A köztemetőkhöz vezető útnak és a sírhelytáblákat (parcellákat) összekötő belső úthálózatnak (továbbiakban: utak) gépjárművel is járhatóknak kell lenniük, és biztosítaniuk kell az akadálymentes közlekedést. A gépjárműforgalmat a köztemetők rendje, a temetési szertartások zavartalan bonyolítása és a temetőlátogatók nyugalma érdekében a fenntartó jogszabályok keretei között önállóan szabályozhatják.

(2) Az utak rendszeres karbantartása: takarítása, síkosság-mentesítése, a fűnyírás az üzemeltető feladata, feltéve, ha az üzemeltetési szerződésben ettől eltérően nem rendelkezik a tulajdonos és az üzemeltető.

(3) A köztemető területén belül személygépkocsik részére várakozó helyet az építésügyi jogszabályokban foglaltak szerint kell biztosítani.

(4) Lezárt temetőkben az utaknak alkalmasnak kell lenniük a sírhelytáblák (parcellák) megközelítésére. A lezárt, de megnyitásra tervezett köztemetőkben a megnyitást megelőzően gondoskodni kell az utak (1) bekezdés szerinti karbantartásáról.

**6. §.** (1) A köztemetőben az elhunyt ravatalozásra való előkészítésére, a kegyelet lerovására, az elhunyt elbúcsúztatására szolgáló ravatalozónak mind külső, mind belső ravatalozásra is alkalmasnak kell lennie.

(2) A ravatalozó üzemi helyiségeinek és a búcsúztatásra szolgáló helyiségének elkülönítése érdekében a leválasztást úgy kell megoldani, hogy a gyászszertartás zavartalansága biztosított legyen.

**7. §.** A ravatalozó rendszeres takarításáról és szükség szerinti fertőtlenítésről az üzemeltető – a közegészségügyi és higiéniai előírásoknak megfelelő módon – köteles gondoskodni.

**8. §.** (1) A köztemetőbe kiszállított holttest hűtéséről – halotthűtő berendezésben – a ravatalozásig, elhamvasztásig, illetve eltemetésig az üzemeltető folyamatosan köteles gondoskodni.

(2) A köztemető halotthűtőjébe az elhunytak csak azonosítás, szabályszerű átadás – átvételt követően kerülhetnek. A hűtés során gondoskodni kell arról, hogy a ravatalozásig, hamvasztásig, illetve az eltemetésig az elhunyt megfelelő azonosítása minden kétséget kizáróan biztosítható legyen.

**9. §.** A köztemetőben a hulladék elszállításáról és elhelyezéséről Délegyháza Község Önkormányzata mindenkor hatályos önkormányzati rendeleteiben foglaltak szerint az üzemeltető gondoskodik, feltéve, ha erről az üzemeltetési szerződésben másként nem állapodnak meg.

**Temetési helyek és szabályok**

**10. §.** (1) A köztemető – nagyságától függően – sírhelytáblákra (parcellák), a sírhelytáblák pedig sorokra oszthatók. A sírhelytáblákat, a sorokat és a temetési helyeket számozni kell, a sírhelytábla számozását a helyszínen is kel kell tüntetni.

(2) Az egyes sorokban a temetési helyeket a temető, köztemető üzemeltetője jelöli ki.

(3) Minden sírhelytábla számát jelzőoszlopon, könnyen észrevehető helyen kell feltüntetni.

(4) A köztemető üzemeltetőjének az üzemeltető a köztemetőről köteles térképet (vázrajzot) készíteni, amelyen fel kell tüntetni, hogy mely sírhelytáblák, sorok milyen temetési helyek céljára vannak fenntartva. A köztemető részletes térképét a temető bejáratánál (vagy a ravatalozó épület oldalán) ki kell függeszteni és a változásokkal legalább 3 évenként ki kell egészíteni. A térkép mellett a temetők bejáratánál kell kifüggeszteni a temető nyitvatartási idejére és rendjére vonatkozó rendelkezéseket.

(5) A temetkezésre használt helyek a köztemetőben a következők lehetnek:

koporsós temetésnél :

a) egyes sírhely;

b) kettős sírhely;

c) sírbolt (kripta);

d) díszsírhely;

hamvasztásos temetésnél:

f) urnafülke( kolumbárium );

g) urnasírhely;

h) urnasírbolt (urnakripta)

i) díszsírhely (fülke).

(6) Jogi személy a rendelet hatálya alá tartozó temetőben, köztemetőben temetési helyet csak abból a célból válthat meg, hogy oda a saját halottjának tekintett elhunyt személyt, vagy a jogi személlyel munkaviszonyban, vagy foglalkoztatásra irányuló egyéb jogviszonyban állt természetes személy elhunyt holttestét vagy hamvait helyezze el. A temetkezésre használt helyek magán – és jogi személyek között csere, adás – vétel, ajándéktárgyai nem lehetnek.

**11. §.** (1) Koporsós temetésnél a felnőtt sírhelyekbe 10 évnél idősebb korban elhunytak; gyermeksírhelyekbe 10 éves vagy ennél fiatalabb korban elhunytak betemetése lehetséges.

(2) A sírboltok, a gyermeksírhelyek, a kettős sírhelyek és az urnasírhelyek részére az üzemeltetők külön táblát vagy sort jelölhetnek ki.

(3) Az egyes sírhelybe főszabályként egy koporsó temethető, kivéve ha az anya halála és az újszülött perinatális halála miatt az eltemetés egy időben történik és az eltemettető így rendelkezett.

(4) Hamvasztásos temetésnél: a hamvakat tartalmazó urnát lehet urnaférőhelyekbe elhelyezni vagy sírhelybe, sírboltba rátemetni. Az urnát urnatartóban a sír felületére is el lehet helyezni.

(5) Díszsírhelybe – sírnyitás és rátemetés szabályainak megtartása, költségeinek viselése mellett – az elhuny özvegye, közvetlen felmenő és lemenő ági hozzátartozói (szülők, gyermekek), továbbá a házastárs, élettárs is elhelyezhetők.

(6) A díszsírhelyekre egyebekben – temetés jellegétől függően – a koporsós sírhelyre, illetve az urnasírhelyre vonatkozó rendelkezéseket kell alkalmazni azzal, hogy a díszsírhelyen létesített síremlék fenntartásáról, továbbá a temető átrendezése vagy megszüntetése esetén áthelyezéséről a létesítő ( adományozó) köteles gondoskodni.

**12. §.** (1)A köztemetőben lévő sírhelyek méretei:

egyes felnőtt sírhely: szélessége: 0,90 - hosszúsága : 2,10 m

kettes felnőtt sírhely: „ 1,80- „ 2,10 m

gyermeksírhely: „ 0.60 „ 1,3 m

az építhető sírbolthelyek legkisebb méretei:

kétszemélyesig: „ 1,80- „ 2,10 m

négyszemélyesig: „ 2,40 „ 2,30 m

hatszemélyesig: „ 3,20 „ 2,30 m

urnasírhely mérete: „ 0,60 „ 1,00 m

urnasírbolt:

kettes: „ 0,60 „ 1,00 m

négyes: „ 0,80 „ 1,00 m

(2) A síremlék és tartozékai, továbbá az emlékoszlop tervét (vázrajzát) az elhelyezés előtt a köztemető tulajdonosának, üzemeltetőjének, amennyiben építési engedélyezés alá esik – az érintett szakhatóságnak be kell mutatni.

(3) Magassági korlátozást a helyi építési szabályzatok vagy ennek hiányában az építésügyi hatóság rendelhet el. Magassági korlátozást a köztemető tulajdonosa és/vagy üzemeltetője a hatályos jogszabályok keretei között határozhat meg.

(4) A temetési helyen túlterjeszkedő, közízlést sértő vagy oda nem illő felirattal ellátott sírjel nem helyezhető el.

(5) A műemléki védelem alatt álló temetőkben, köztemetőkben, temetőrészekben, illetve egyedi védelem alatt álló temetési helyek esetén a 230/1997. (XII. 12.) Korm. rendelet előírásai szerint a műemlékvédelmi jogszabályokban erre feljogosított szerv a betemetés feltételeként előírhatja a sírjel formai jellegét, illetve anyagát.

(6) A halva született magzat sírhelyét jelzőfával kell megjelölni, amelyen a temetés napját és a temetési hely sorszámát kell feltüntetni. Ha a halva született magzat eltemetéséről – kérésre – közeli hozzátartozója gondoskodott, a sírhelyen kereszt vagy fejfa is elhelyezhető, és azon az utónevet is fel lehet tüntetni.

(7) Egyes és kettős sírhelyen sírboltot kiépíteni nem lehet.

(8) A sírok egymástól való oldaltávolsága legalább 60 cm, a gyermeksíroknál pedig 30 cm kell hogy legyen. A sorok között: 0,60 m – 1,0 m távolságot kell hagyni, kivéve az új kiképzésű ( fej-fej alatti ) sírhelytáblák sorait, ahol a sírok fejrészei között a távolságnak 30 cm-nek, a sorok között pedig 1,50 m-nek kell lennie.

(9) A sírdombok magassága legfeljebb 30 cm lehet, a sírhelyeken a sírdomb felhantolása nem kötelező.

**13. §.** (1) A sírboltokat legalább kettő koporsó befogadására alkalmas al– és felépítményként lehet megépíteni, a tulajdonos és/vagy az üzemeltető hozzájárulása és építési engedély alapján.

(2) A sírboltokban 2-16 nagy koporsó helyezhető el, illetve egy nagy koporsó helyén két kis koporsó is elhelyezhető.

(3) A sírboltokba történő temetés rendjét a sírboltkönyv határozza meg.

(4) A sírboltokat építési engedély alapján, az építésügyi jogszabályokban foglalt feltételek szerint és időben lehet megépíteni.

(5) Sírboltban halottat csak kettős koporsóban szabad elhelyezni, mely közül az egyiket légmentesen kell lezárni.

**14. §.** (1) Az urnasírhely és az urnasírbolt az urna földbe történő elhelyezését szolgálja.

(2) Urnafülkét és urnasírboltot csak építési engedély alapján lehet létesíteni, melyhez a hozzájárulást a tulajdonos vagy az üzemeltető adja meg.

(3) Az urnafülkében az elhamvasztottak urnái helyezhetők el. A kötelezően biztosítandó urnafülke elölnézeti mérete 30–30 cm.

(4) Urnasírba, urnasírboltba – a rendelkezésre jogosult döntése szerint – legfeljebb 4 urna helyezhető el és az ikresíthető.

**A temetési helyek, sírjelek fenntartására vonatkozó szabályok**

**15. §.** (1) A sírok fölé épített szegélykő, síremlék, sírbolt és sírjel nem terjedhet túl a rendelkezési jog jogosultja által megváltott temetési hely területén.

A temetési helyen csak az üzemeltető előzetes írásbeli hozzájárulásával ültethetők ki 1 méretnél magasabbra (és szélesebbre) növő fák, cserjék, bokrok. Az engedély nélkül ültetett 1 méternél magasabbra (és szélesebbre) növő fákat, cserjéket, bokrokat az üzemeltető eltávolíttathatja.

(2) A sírok fölé emelt síremlékek, sírjelek karbantartása, helyreállítása, felújítása a temetés hely felett rendelkezni jogosultat terhelő kötelezettség, melyre az üzemeltető megfelelő határidő kitűzésével – felszólíthatja, illetve az állékonyságot, az életet és a biztonságos használatot veszélyeztető állapot (továbbiakban: közvetlen veszély) fennállása esetén köteles felhívni a temetési hely felett rendelkezni jogosultat. A felhívást – a temetési hely megjelölésével – a temető kapuján (hirdetőtábláján) és a parcella sarkán 90 napra ki kell függeszteni. A sírjel vagy sírbolt helyreállításáig a temetési helyen további temetkezés nem történhet.

(3) Közvetlen veszély esetén az építési engedélyhez kötött sírjel helyreállítását az üzemeltető kérelmére az építésügyi hatóság rendeli el, illetve a kötelezés nem teljesítése esetén a közvetlen veszélyt – az üzemeltető közreműködésével, a rendelkezési jog jogosultjának költségére – hatósági úton szünteti meg.

(4) A köztemető tisztasága és rendje érdekében sír áthelyezések, új síremlék állítása miatt – vagy más módon – feleslegessé vált sírjelek, sírkőmaradványok elszállításról a temetési hely feletti rendelkezési jog jogosultja, főszabály szerint azonnal köteles intézkedni, hacsak az (5)-(9) bekezdések eltérően nem rendelkeznek.

(5) A sírbontás megkezdése előtt a rendelkezési jog jogosultja vagy a megbízásából eljáró sírköves vállalkozó köteles az üzemeltető felé bejelentést tenni. Amennyiben a síremlék elbontása mellett új síremléket kívánnak állítani, ezt is be kell jelenteni, s az új síremlék felállításakor, de legfeljebb a (3) bekezdésben foglalt időtartamon belül kell intézkedni a sírkőmaradvány, törmelék elszállításáról. Amennyiben új síremlék állítására nem kerül sor, úgy az áthelyezést, elszállítást, illetve bontást követően azonnal kell a bontási törmelék, sírkőmaradvány elszállításáról gondoskodni.

(6) A (4)–(5) bekezdésben meghatározott határidő eredménytelen elteltét követően – rendelkezési jog jogosultjának előzetes írásbeli figyelmeztetése és a (2) bekezdés szerinti felhívás kifüggesztése mellett – azok elszállításáról a 90 nap elteltével a rendelkezési jog jogosultjának költségére és kárveszély viselése mellett az üzemeltető gondoskodik.

(7) Az üzemeltetők joga, hogy az elhanyagolt, elgyomosodott, s ez által a környezetet is veszélyeztető sírhelyeknél a rendelkezési jog jogosultjának eredménytelen írásbeli felszólítását követően a szükséges munkálatokat a rendelkezési jog jogosultjának költségére elvégeztessék. A környezetet veszélyeztető sírjelek esetén azok eltávolításáról az üzemeltetők a jogszabályi előírások figyelembevételével gondoskodnak.

(8) A rátemetéskor lebontott síremlék – hacsak jogszabály vagy az építésügyi hatóság határozata eltérően nem rendelkezik – egy éven belül visszaállítandó. A lebontott síremléknek a temető, köztemető területén történő tárolása az üzemeltetőnek nem kötelezettsége, azért nem terheli felelősség.

(9) Lejárt és újra nem váltott síron lévő síremlék a lejárattól számított 12 hónap után lebontható a korábbi rendelkezésre jogosult költségére, ha írásbeli értesítésre sem tett eleget ezen kötelezettségének. A lebontott síremléket 12 hónapig az őrzési költség megfizetése ellenében az üzemeltetők kötelesek megőrizni. A tárolási idő elteltét követően a síremlék értékesíthető. Az értékesítésből származó bevételnek a bontás és a tárolási díj összegén felüli részére a rendelkezésre jogosult részére kell visszafizetni. Az értékesítés eredménytelensége esetén a síremlék megsemmisíthető.

(10) Exhumáláskor lebontott és feleslegessé vált síremléket a rendelkezésre jogosult haladéktalanul köteles elszállítani, ennek hiányában az üzemeltetők gondoskodnak a szállítási költség megfizetése ellenében – a rendelkezésre jogosult terhére – az elszállításról.

**Sírhelygazdálkodás**

**16. §** (1) A temetési hely felett – a nemzeti sírkertbe tartozó temetési hely kivételével – az rendelkezik, aki megváltotta. A rendelkezési jog kiterjed a temetési hely használata mellett a temetési helyre helyezhető személyek körének meghatározására, síremlék, sírjel állítására és mindezek gondozására.

(2) Az üzemeltetők a megváltott, de még igénybe nem vett vagy lejárat előtt kiürített temetési helyeket felajánlás esetén – ha a sírhely még értékesíthető – kötelesek visszaváltani azzal, hogy a megváltás időpontjában érvényes díjat az újraértékesítést követő 30 napon belül – 10% kezelési költség és a ténylegesen igénybe vett időre eső díjak levonása után – kötelesek visszatéríteni.

(3) A temetési hely feletti rendelkezési jog

a) egyes sírhely esetén 25 év, illetőleg az utolsó koporsós rátemetés napjától számított 25 év;

b) kettős (sövényes kettős) sírhely esetén az utolsó koporsós betemetés napjától számított 25 év;

c) sírbolt esetén a temető, köztemető tulajdonosával, üzemeltetőjével kötött megállapodástól függően 60 vagy legfeljebb 100 év;

d) az urnafülke és az urnasírhely estén 15 év;

(4) Ha a sírhely megváltásától számított 25 év alatt nem történik második betemetés, a sírhely további használati jogát csak újraváltással lehet biztosítani.

(5) A sírboltok további használatára újraváltással csak az építésügyi hatóság engedélyének a birtokában kerülhet sor. Az engedélyt a rendelkezésre jogosult szerzi be. A használati idő meghosszabbításának engedélyezése estén az engedély kiadása időpontjában érvényben lévő megváltási díjnak a sírbolt engedélyezett további használati idejére eső arányos részét kell az engedélyt kérőnek az újraváltás díjaként megfizetnie.

(6)[[3]](#footnote-3) A temetési hely feletti rendelkezési jog a rendelkezési idő lejárta után meghosszabbítható (újraváltható). A temetési hely felett rendelkezni jogosult kérelmére az újraváltás időtartama a megváltási időnél lehet rövidebb, de legalább koporsós sírhely esetében 10 év, sírbolt esetében 30 év, urnafülke és urnasírhely esetében 5 év. Ha az újraváltás időtartama a megváltási időnél rövidebb, akkor az újraváltás díja nem lehet magasabb a megváltási díj időarányosan csökkentett részénél.

(7) Az újraváltás csak akkor tagadható meg, ha a temető, köztemető tulajdonosa bizonyítja, hogy a területet átalakítja vagy más célra kívánja felhasználni. Erről a temetési hely felett rendelkezni jogosult nyilatkozatot kérhet.

(8) Megszűnik a rendelkezési jog gyakorlása, ha a használati idő meghosszabbítása hiányában lejár, illetve a temetési hely megszűnik. Emellett megszűnik a rendelkezési jog – a jogosult és az üzemeltető között létrejött megállapodás alapján- a temetési helyből kikerült holttest új temetési helyre történő áthelyezésével, illetőleg elhamvasztásával is, kivéve ha az urnát ugyanarra a temetési helyre rátemetéssel visszahelyezik.

(9) Az áthelyezett temetési hely használati ideje az eredetileg megváltott temetési hely használati idejéhez képest nem változhat, ha az áthelyezés indokolt esetben, a tulajdonos költségére történik.

(10) Ha a rátemetést megrendelő nem azonos a rendelkezési jog jogosultjával, akkor teljes bizonyító erejű magánokiratok követelményeinek megfelelő engedélyt kell bemutatnia és leadnia az üzemeltetőnek.

***III. fejezet***

***A köztemető üzemeltetése***

**17. §.** (1) A köztemető üzemeltetésével kapcsolatosan biztosítani kell a látogatók számára a temetők használatát, illetve emellett a különféle temetői tevékenységek rendezett működését.

(2) Az üzemeltetés körében tartozó feladatokat a Délegyháza Községi Önkormányzat, valamint az üzemeltető között létrejött kegyeleti közszolgáltatási szerződés tartalmazza. Az üzemeltető tevékenységét a Ttv. 16. §-ában foglaltak alapján, jelen rendelet keretei között végzi.

(3) Délegyháza Község Önkormányzatának Képviselő-testülete a (2) bekezdés szerinti szerződés teljesítésének, végrehajtásának tapasztalatait évente értékeli az üzemeltető beszámolója alapján, melyről a lakosságot tájékoztatja.

(4)[[4]](#footnote-4) A köztemetőn belüli, az elhunyt hűtésével, ravatalozásával, a temetőben erre a célra rendszeresített szállító járművön történő szállításával, továbbá a hamvaknak az erre szolgáló berendezéssel történő szórásával, urnaelhelyezéssel, sírásással, sírhelynyitással, sírbahelyezéssel, visszahantolással, újratemetéssel és exhumálással kapcsolatos feladatok ellátására az üzemeltető szakszemélyzetének és berendezésének igénybevétele kötelező (az üzemeltető által biztosított szolgáltatások). A kötelező igénybevétel az e rendelet 2. mellékletében foglalt díjak előre történő megfizetési mellett történik. A köztemető üzemeltetőjének adatait e rendelet 3. melléklete tartalmazza.

**Az eltemetés (urnaelhelyezés) feltételeinek biztosítása, a temetők használatára vonatkozó szabályok**

**18. §** (1) Az eltemetés hagyományos módja szerint a temetés hamvasztással vagy elhamvasztás nélkül történik, egyházi vagy világi szertartás szerint.

(2) Az eltemetés módjára és helyére nézve – alapvető elvként érvényesített szabály szerint – az elhunytnak az életében tett rendelkezése az irányadó.

(3) Az elhunyt életében tett rendelkezése hiányában az eltemetés módját és helyét az határozza meg, aki a temetésről gondoskodik. Ha a temetésről több személy gondoskodik és közöttük az eltemetés módja tekintetében nincs megegyezés, a temetés csak elhamvasztás nélkül történhet.

(4) A temetőbe, köztemetőbe szállított halottat csak az azonosság megállapítása és az okmányoknak az üzemeltető részére történő átadása után lehet eltemetni. Azonnali temetés hiányában gondoskodni kell a hűtőben, ravatalozóban történő elhelyezésről.

(5) Ha a temető, köztemető üzemeltetője az azonosság vagy az okmányok tekintetében hiányosságot észlel, az átvételt felfüggeszti, és a halott vizsgálati bizonyítványt kiállító orvost, valamint az illetékes intézetet értesíti, s ezzel egyidejűleg gondoskodik a halott átmeneti elhelyezéséről.

(6) Az elhunyt átvétele a temető halottasházába csak az előírt szállítási okmányok alapján lehetséges.

Az átvétel során az azonosító cédulákon szereplő adatoknak a megrendelés és a halottvizsgálati okmányok adataival egyezniük kell. Az átvétel tényét és időpontját a kísérő iratokon igazolni kell.

(7) A halottátvevőnek a tételes átvételt követően a halott átvételi naplóban kell rögzíteni az átvétel időpontját, a halott teljes nevét, honnan szállították be az elhunytat, a beszállítást végző halottszállító csoport vezetőjének nevét.

(8) Amennyiben az átvételnél megállapítást nyer, hogy a halotton ékszer, nemesfémből vagy drágakőből készült tárgy van, azokat a testről el kell távolítani és jegyzőkönyvben kell rögzíteni ezt a tényt. Az elhunytat ékszerrel eltemetni nem szabad.

**19. §** (1) Az üzemeltető a Ttv. 18. § (1) bekezdés szerinti nyilvántartásokat köteles vezetni.

(2) A temetkezéssel kapcsolatos feladatok során felfektetett nyilvántartásokat a köztemető lezárásáig a temető üzemeltetője köteles megőrizni, míg lezárás után azt a Pest Megyei Levéltár részére kell átadni megőrzés végett. A nyilvántartások esetleges megsemmisülése esetére a nyilvántartó könyvből és sírboltkönyvből másolat készítése kötelező.

**20. §** (1) A köztemető nyitvatartási rendjét a rendelet **4. számú** **melléklete** tartalmazza.

(2) A kegyeleti jog gyakorlásának elősegítése érdekében az üzemeltető megfelelő tájékoztatást köteles nyújtani a látogatok részére akár egyedi, akár közérdekű ügyben. A temetőkben történő eligazodás érdekében az üzemeltető megfelelő tájékoztató és információs táblákat helyez el.

**21. §.** (1) Ravatalozó és technikai berendezései, a tárolók és a hűtők, valamint a temetők egyéb közcélú létesítményei állagmegóvása és biztonságos működtetése az üzemeltető feladata.

(2) Ravatalozót oly módon kell megépíteni és karbantartani, hogy alkalmas legyen az elhunyt ravatalozásra való előkészítésére, a kegyelet lerovására és az elhunyt elbúcsúztatására. Az épületen belüli üzemi technikai és a búcsúztató helyiségeket el kell választani egymástól.

(3) A ravatalozók esztétikai megjelenésének, berendezési tárgyainak kifogástalan minőségűnek kell lennie, biztosítva egyben a méltó kegyeletgyakorlást.

**22. §.** (1) A hűtőknek biztosítani kell az elhunytak eltemetésig való folyamatos hűtését.

(2) A halotthűtő üzemi hőmérsékletét az üzemeltető technológiai utasítása szabályozza.

(3) A hűtőket hetente egyszer meg kell tisztítani és el kell végezni jogszabályi előírásoknak megfelelően a kötelező fertőtlenítésüket.

(4) A hűtőkről üzemeltetési és fertőtlenítési naplót kell vezetni, melyben az ezekkel kapcsolatosan elvégzett feladatokat időrendben fel kell jegyezni.

**23. §** A létesítmény állagmegóvásával, felújításával és gondozásával kapcsolatos feladatokat a közegészségügyi és műszaki feltételekre vonatkozó jogszabályi előírások mellett a kegyeleti közszolgáltatási szerződésekre vonatkozó szabályok szerint, a szerződésben rögzített feltételek szerint kell biztosítani.

**A temetési szolgáltatás, illetve a temetőben végzett egyéb vállalkozási tevékenység ellátásának rendje, összhangja**

**24. §.** (1) Az üzemeltető feladata annak vizsgálata, hogy más temetkezési szolgáltatók, illetve egyéb vállalkozók (pld.: kőfaragó, sírköves, stb.) a szolgáltatások végzése során rendelkeznek-e a jogszabályokban előírt követelményekkel.

(2) Az üzemeltető a temetkezési szolgáltatók között hátrányos megkülönböztetést nem alkalmazhat.

(3) A köztemetőben temetkezési szolgáltatás végzésével kapcsolatosan a temetkezési szolgáltatót és egyéb vállalkozót előzetes bejelentési kötelezettség terheli.

(4) Amennyiben a temetkezési szolgáltatást végezni kívánó más vállalkozó a (4) bekezdésben foglalt feltételeket az üzemeltető kérésére kellő időben nem igazolja az üzemeltető a szolgáltatás végzését megtilthatja, de egyúttal köteles azonnal a hatáskörrel rendelkező szerv megfelelő intézkedését, szabálysértési eljárást, illetve jegyzői ellenőrzést kezdeményezi.

(5) Ha a más temetkezési, vagy egyéb szolgáltató – bizonyítható módon – ismétlődően és súlyosan megsérti a temetők rendjére vonatkozó előírásokat, sértve a látogatók, az eltemettetők és a szertartásokon részt vevők kegyeleti érzését, vagy az üzemeltető technológiai utasításait megsértve veszélyezteti a temetői létesítmények biztonságos működését, az üzemeltető köteles az (5) bekezdés szerinti eljárás kezdeményezésére, a fogyasztóvédelmi szervek felé megfelelő tájékoztatásával együtt.

(6) Az üzemeltető a temetkezési szolgáltatást végző más vállalkozó részére – a kifejtett szolgáltatás tekintetében – azonos feltételeket köteles biztosítani, tiszteletben tartva a versenysemlegesség elvét.

(7) A temetkezési szolgáltatónak megfelelő módon biztosítania, illetve igazolnia kell az üzemeltető részére az elhunyt személy azonosítását, továbbá a megrendelő (eltemettető), illetve a rendelkezési jog jogosultjának kilétét. Ezen adatokat köteles az üzemeltető rendelkezésre bocsátani.

(8) A temetkezési szolgáltató a rendelet **2. számú mellékletben** meghatározott tételek befizetése után használhatja a temetői létesítményeket, figyelembe véve a rendelet 17. §-a (4) bekezdésében foglaltakra.

**25. §.** (1) Az esetleges más temetkezési szolgáltatók munkavégzésének összhangját az üzemeltetőknek biztosítani kell oly módon, hogy

a) a temetkezési szolgáltatók – az általuk végzett egyes temetési szolgáltatások jellegéhez is igazodóan – azonos feltételekkel, lehetőség szerint az erre irányuló igénybejelentés sorrendjének megfelelően vehessék igénybe a temetői létesítményeket, az azt szolgáló infrastruktúrát;

b) a temetkezési szolgáltató a temető létesítményeit az e rendeletben meghatározott díj alapján veheti igénybe, melyet a fenntartó számlájára az igénybevételt megelőzően köteles befizetni, a bérleti igényeket az üzemeltető felé kell bejelenteni az igénybevételt megelőző 24 órával,

c) olyan nyilvántartásokat kell vezetnie, illetve az ügyfélszolgálat működtetését úgy kell megszervezni, melyből az a) pont alatti szolgáltatói igények nyomon követhetők;

d) a rendeletben meghatározott esetekben, illetve az üzemeltetők által meghatározott technológiai utasítások szerinti tartalommal és terjedelemben a más temetkezési szolgáltatók kötelesek az üzemeltetők szakszemélyzetét a létesítmények igénybevétele során igénybe venni; míg az üzemeltetőknek úgy kell a munkavégzést megszerveznie, hogy biztosítsák és segítsék a más temetkezési szolgáltatók munkavégzését;

e)[[5]](#footnote-5) az üzemeltető által biztosított szolgáltatások igénybevétele kötelező a 17.§ (4) bekezdésében foglaltak szerint.

(2) Az egyéb vállalkozói tevékenységek (kőfaragó, sírgondozó, emlékkészítő stb.) végzése feltételeinek biztosítására az (1) bekezdésben foglaltak megfelelően irányadók az alábbi eltérésekkel:

a) a vállalkozók a munkavégzés megkezdése előtt legalább egy munkanappal előbb kötelesek bejelenteni az üzemeltetőnek azt, hogy melyik temetőben, annak melyik temetési helyén, milyen jellegű munkát végeznek, mely személy megbízása alapján;

b) a vállalkozó az a) pontban fennálló esetben a vállalkozási engedélyét a felszólításra köteles felmutatni;

c) a vállalkozók munkanapokon végezhetnek munkálatokat;

d) a vállalkozók a munkavégzés érdekében – ha az indokolt – gépjárművel is behajthatnak a temetőbe, kötelesek azonban az üzemeltetők intézkedéseit megtartani;

e) a vállalkozók a munkálatok befejezését követően azonnal kötelesek a törmelékeket, szemetet, lomot stb. elszállítani vagy az önkormányzat külön rendeletében foglaltak szerint elszállítani és a sír környezetét rendezetten, tisztán hagyni,

f) a vállalkozóknak a munkavégzést úgy kell megszervezni, hogy azzal a temető látogatók kegyeletgyakorlását, a temető, köztemető rendjét, nyugalmát és a temetési szertartásokat ne zavarják,

g) viacolor burkolat lehelyezése csak a szomszédos sírok tulajdonosainak beleegyezésével történhet és a föld szintjétől nem emelkedhet ki. A sír körüli burkolat készítés nem haladhat túl a szomszédos sír felőli terület felénél, de bármely esetben is 0,5 méternél.

**26.§** (1) A temetők látogatási rendjét és a temetőlátogatók kegyeletgyakorlásának szabályait jelen rendelet **5. számú melléklete** tartalmazza.

(2) Jelen rendelet keretei között, az abban foglaltak végrehajtására az üzemeltető további szabályokat állapíthat meg, melynek helyi kifüggesztéséről köteles gondoskodni.

**Díjak**

**27. §** Jelen rendelt hatálya alá tartozó köztemetőben a kegyeleti közszolgáltatási díjak fajtáját, mértékét a **2. számú melléklet** tartalmazza.

**28. §** (1) A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 48.§-ában meghatározott köztemetés összege:

a) ha nincs vagy nem lelhető fel eltemettetésre köteles személy, a mindenkori minimálbér összege + ÁFA, mely összege nem tartalmazza a kórházi hűtés-tárolás díját, az egyháznak fizetendő díjat, a koszorúk költségét, sírhelydíjat, temetői díjat

b) ha az eltemettetésre köteles személy nem gondoskodik az eltemettetésről, a közötte és az önkormányzat közötti megegyezés szerinti összeg, melyet az eltemettetésre köteles személy megtérít az önkormányzat felé.

(2) Az önkormányzat feladata az (1) bekezdés szerinti köztemetés anyakönyvezéséhez szükséges okiratok beszerzése is.

***IV. fejezet***

***Vegyes és záró rendelkezések***

**Ellenőrzés**

**29.§** (1)[[6]](#footnote-6) A köztemető fenntartásával és üzemeltetésével összefüggő feladatok ellátását a Ttv., valamint a Korm.r. értelmében és az azokban megjelöltek szerint a járási hivatal ellenőrzi.

(2) [[7]](#footnote-7)

(3)[[8]](#footnote-8)

**Szabálysértési rendelkezések**

**30. §.** [[9]](#footnote-9)

**Hatályba léptető és egyéb rendelkezések**

**31. §.** (1) Ezen rendelet kihirdetésével lép hatályba.

(2) E rendelet hatályba lépésével egyidejűleg hatályát veszti a Délegyháza Községi Önkormányzat Képviselő-testületének a temetők rendjéről szóló 18/2000.(X.18.) számú rendelete.

(3) E rendelet rendelkezéseit a hatálybalépést követően felvett megrendeléseknél, illetve induló ügyekben kell alkalmazni.

(4) A rendelet hatálybalépése előtt megváltott temetési helyekre a megváltáskor érvényes jogszabályokat kell alkalmazni.

(5) Az üzemeltető köteles elkészíteni és jóváhagyásra benyújtani a Ttv. végrehajtásáról rendelkező jogszabályok, valamint a kegyeleti közszolgáltatási szerződés szerint szükséges kiegészítő szabályzatokat.

(6) Az (5) pontban jelöltek végrehajtási időpontja e rendelet hatályba lépésétől számított 30 nap.

Délegyháza, 2006. május 16.

Bulyáki Antal sk. Bánfalvi Sándorné sk.

polgármester jegyző

Kihirdetve: 2006. május 19. Bánfalvi Sándorné sk.

jegyző

Egységes szerkezetbe foglalta:

Délegyházán, 2017. ………………….. napján:

dr. Molnár Zsuzsanna

jegyző

Mellékletek:

**1. számú melléklet**

-. Délegyháza Község Önkormányzat tulajdonát képező köztemető adatai, településen való elhelyezkedése.

Hrsz: 036/2

Területe: 1.5808 m**2**

Elhelyezése: a mellékelt községi térképen jelölve

**2. melléklet a 8/2006. (V.19.)** **önkormányzati rendelethez[[10]](#footnote-10)**

**A köztemetőben alkalmazandó díjtételek**

**1. Temetési hely díja**

|  |  |
| --- | --- |
| Egyes sírhely | 10.000,- Ft |
| Kettes sírhely | 20.000,- Ft |
| Kripta sírhely | 200.000,- Ft |
| Urnasírhely (kolombárium) | 20.000,- Ft |
| Rátemetésnél | a sírhely díjának időarányos része |

**2. Temetkezési közszolgáltatási, üzemeltető által biztosított szolgáltatási és létesítmény igénybevételi díjak:**

a) létesítmény igénybevételének díja 10.000.- Ft + ÁFA/alkalom

b) ravatalozás eszközeinek használati díja 10.000.- Ft + ÁFA/alkalom

c) az elhunyt hűtése 1.000.- Ft + ÁFA/nap

d) sírásás, sírnyitás 18.000.- Ft + ÁFA

e) urnasír ásás 10.000.- Ft + ÁFA

f) koporsó temetési helyre való behelyezése 15.000.- Ft + ÁFA

g) urna temetési helyre való elhelyezése temetőben 5.000.- Ft + ÁFA

h) hantolás 14.000.- Ft + ÁFA

i) hantolás (urnás) 7.000.- Ft + ÁFA

j) elhunyt szállítása temetőn belül 10.000.- Ft + ÁFA

k) elhunyt szállítása temetőn belül (urnás) 10.000.- Ft + ÁFA

l) kegyeleti szakszolgáltatás ravatalozóban 15.000.- Ft + ÁFA

m) koporsóban eltemetett felnőtt ember exhumálása

5 éven belül 90.000.- Ft + ÁFA

5-15 év között 70.000.- Ft + ÁFA

15 éven túl 50.000.- Ft + ÁFA

n) koporsóban eltemetett gyermek exhumálása 50.000,- Ft + Áfa

**3. Temetőfenntartási díj:**

4.000,- Ft + ÁFA/nap

**3. melléklet a 8/2006. (V.19.)** **önkormányzati rendelethez[[11]](#footnote-11)**

**Kegyeleti/ temetkezési szolgáltató (köztemető üzemeltető) adatai**

ELOHIM Kegyeleti Szolgáltató Kft.

2351 Alsónémedi, Nap u. 2.

**A kegyeleti közszolgáltató ügyfélfogadásának helyszíne:** 2337 Délegyháza, Rákóczi u. 11.

**4. számú melléklet**

**A köztemető nyitvatartási rendje**

Január, február hónapokban november, december hónapokban: 7.30-tól 17.00 óráig

Március április október hónapban: 7.00-tól 18.00 óráig

Május, június, július, augusztus, szeptember hónapokban: 7.00-tól 20.00 óráig

**5. számú melléklet**

**- A Délegyháza község közigazgatási területén lévő köztemető látogatási rendje, temetőlátogatók kegyeletgyakorlásának feltételei.**

1.1. A jelen látogatási rend a délegyházi köztemető vonatkozásában tartalmazza azokat az alapvető szabályokat, amelyek a temetőlátogatók kegyeletgyakorlása feltételei meghatározásával egyrészt biztosítják az elhunytak emlékének méltó megőrzését és ápolását, másrészt szolgálják a köztemető, mint használata szerinti zöldfelületi jellegű különleges terület állagának megóvását, rendeltetésszerű használatát, továbbá a temetési helyek gondozását, karbantartását, felújítását.

1.2. A köztemető látogatói kötelesek a rendeletben és a jelen látogatási rendben foglalt szabályokat betartani, a köztemető üzemeltetője pedig jogosult és köteles a látogatási rend szabályai betartását ellenőrizni.

1.3. A köztemetőben temetési szolgáltatást végzőkre, illetőleg a köztemetőben végzett egyéb vállalkozói tevékenység ellátására e rendelet rendelkezési az irányadók.

2.1. A köztemetők megjelölését, címét e rendelet 1. sz. melléklete; a látogatók részére történő nyitvatartási idejét a rendelet 4. számú melléklete tartalmazza.

2.2. A nyitvatartási idő meghosszabbításáról a köztemető üzemeltetője dönthet. Az üzemeltető a meghosszabbított nyitvatartási időről a látogatók részére legalább a helyi önkormányzati újságában köteles a meghosszabbított nyitvatartási időpontot 8 nappal megelőzően (az önkormányzati kiadvány megjelenését is figyelembe véve) közzétett hirdetményben tájékoztatást adni.

2.3. A köztemető üzemeltetője a temető bejáratánál, jól látható módon elhelyezett táblán kötelese a nyitva tartásról, a meghosszabbított nyitva tartásról a látogatókat tájékoztatni.

3.1. A temetőlátogatás célja lehet kegyeleti joggyakorlás vagy a temetési hely gondozása.

3.2. A köztemetőt 14 éven aluli gyermekek, illetőleg cselekvőképtelen személyek kizárólag cselekvőképes, nagykorú személyek kísérete mellett látogathatják.

3.3. A köztemetőbe gépjárművel behajtani és ott közlekedni kizárólag erre a célra kijelölt utakon lehet a közúti közlekedésre vonatkozó szabályok szerint, a köztemető bejáratánál kifüggesztett szabályoknak megfelelően. A gépjárművel történő közlekedés során a keletkezett hang vagy egyéb hatás nem zavarhatja a látogatókat, illetőleg a búcsúztatási szertartásokat.

3.4. Köztemetőbe állatot bevinni nem lehet.

3.5 Köztemetőbe kerékpárral behajtani és ott kerékpárral közlekedni a helyi temetőszabályzatban foglaltak szerint lehet.

3.6. Temetőn belüli halottszállítás céljából a köztemetőbbe az üzemeltető előzetes engedélye alapján lehet behajtani. A tevékenység során az üzemeltető különleges előírásait be kell tartani.

4.1. A temető látogatók kötelessége a köztemetői terület, az ingó és ingatlan létesítmények, tárgyak rendeltetésszerű használata, állaguk megóvása, tartózkodás bármiféle károkozástól, rongálástól.

4.2. Tilos a növényzet (fák, cserjék, virágok, gyep) és zöldterületek, zöldfelület egyéb elemeinek, tartozékainak, felszerelési tárgyainak bármilyen módon történő megrongálása, pusztítása, károsítása vagy olyan szakszerűtlen kezelése, amely értékük csökkenésével jár.

4.3. A köztemető területén a látogatók sem végezhetnek olyan tevékenységet, amely egészségre ártalmas, szennyeződést, bűzt, egyéb káros környezeti kárt okoz, mások kegyeleti jog gyakorlását akadályozza, korlátozza, balesetveszélyt okoz.

4.4. A látogatóknak tartózkodniuk kell minden olyan tevékenységtől, amely mások kegyeleti érzéseit zavarhatja (pl. hangoskodás, zenehallgatás).

4.5. A köztemetőben biztosított közüzemi szolgáltatások igénybevételével (vízvételi és hulladék elhelyezési jog) az ésszerűség határán belül takarékoskodni kell.

5.1. Köztemetőbe a látogatók – az üzemeltető külön engedélye nélkül – szokásos, rendszeresen maguknál tartott személyes használati tárgyaikon túlmenően kizárólag a temetési helyek díszítésére, gondozására szolgáló tárgyak (pl. koszorú, vágott élő virág, művirág váza, öntözőkanna, kerti szerszámok) és a kegyeleti jog gyakorlás kellékeit (pl. mécses, gyertya) vihetik be.

5.2. A köztemetőből koszorúkat, virágokat, növénymaradványokat, kertészeti hulladékot, egyéb hulladékot az üzemeltető hozzájárulása nélkül kivinni nem lehet, azokat az ezek elhelyezésére kijelölt helyeken kell elhelyezni.

5.3. A köztemetőbe gépjárművel behajtó látogatók az üzemeltető vagy megbízottja felszólítására a gépjármű belső utasterének és csomagterének ellenőrzése érdekében az ott található tárgyak eredetét, illetve tulajdonjogát kötelesek igazolni.

5.4. A temetési helyek jelölésére szolgáló egyéb díszítő, elmozdítható tárgyak köztemetőből történő kivitelére a 6.5. és 6.6. pontokban foglaltak az irányadók.

6.1. A temetési hely felett az rendelkezik, aki azt megváltotta.

6.2. A rendelkezési jog tartalmát jelen rendelet 16. §- a határozza meg.

6.3. Temetési hely építészeti, kertészeti kialakításának feltételeire e rendelet, továbbá az üzemeltetővel kötött szerződésben foglaltak irányadók. A temetési helyen túlterjeszkedő, közízlést sértő vagy oda nem illő felirattal ellátott sírjeleket elhelyezni nem szabad. E rendelkezés a meglévő sírjelek felújítása során is irányadó.

6.4. Amennyiben a temetési hely felett rendelkezni jogosulttal kötött szerződés eltérően nem rendelkezik, temetési hely kertészeti jellegű gondozására

a) a temetési hely megváltója, illetőleg halála esetén örököse,

b) az elhunyt személy(ek) hozzátartozója,

c) az elhunyt személy(ek) örököse, a jelen mellékletben foglaltak szerint,

d) az a) pontban írt személyek által megbízott cég alkalmazottja vagy megbízott személy pedig e rendeletben foglaltak szerint jogosult.

6.5. Amennyiben a temetési hely felett rendelkezni jogosulttal kötött szerződés eltérően nem rendelkezik, a temetési helyen elhelyezett síremlék, sírjel, egyéb díszítés, felújításra, restaurálásra, elmozdításra, eltávolításra, köztemető területéről történő kivitelére és bevitelére

a) a temetési hely megváltója, illetőleg halála esetén örököse,

b) a 6.4. alpont b) és c) pontja szerinti személyek a jelen bekezdés a) pontjában meghatározott személyek megbízása alapján a jelen alpontban foglaltak szerint,

c) az a) pontban írt személyek által írásban megbízott személy e rendeletben foglaltak szerint jogosult.

6.6. A 6.4. alpont szerinti gondozási jogosultságot – az üzemeltető ilyen igénye esetén – igazolásra alkalmas okirattal (személyi igazolvány, hagyatékátadó végzés, öröklési bizonyítvány, közüzemi szerződés, írásbeli megbízás) kell igazolni.

6.7. A temetési hely megváltója, illetőleg halála esetén örököse köteles legkésőbb a tevékenység megkezdésével egyidejűleg a köztemető üzemeltetőjét írásban (levél vagy telefax, e-mail útján) vagy szóban (telefonon vagy a temetői irodában a helyszínen) tájékoztatni arról, hogy a 6.5. alpont szerinti tevékenységre a 6.5 alpont b), c) pontjaiban írt személyek vagy cég részére megbízást adott.

6.8. A köztemetőben munka úgy végezhető, hogy az ne sértse a hozzátartozók és a látogatók kegyeleti érzéseit, ne akadályozza az elhunytak búcsúztatását. A munkavégzés során a szomszédos temetési hely nem sérülhet, gondoskodni kell arról, hogy eredeti állapota ne változzon. A munka ideje alatt a temetési helyek látogatását nem lehet akadályozni.

6.9. Búcsúztatás alatt a munkavégzéssel keletkezett hang vagy egyéb hatás nem zavarhatja a szertartást.

7. A sírhelyek, síremlékek, sírjelek, sírboltok létesítésére, karbantartása, felújítására, helyreállítására, az üzemeltető jogaira e rendeletben foglaltak az irányadók.

1. Az 1.§ r) pontja a 11/2014.(VIII.21.) önkormányzati rendelet 1.§-ával megállapított szöveg. [↑](#footnote-ref-1)
2. A 3.§ (4) bekezdése a 11/2014.(VIII.21.) önkormányzati rendelet 2.§-ával megállapított szöveg. [↑](#footnote-ref-2)
3. A 16.§. (6) bekezdése a 11/2014.(VIII.21.) önkormányzati rendelet 3.§-ával megállapított szöveg. [↑](#footnote-ref-3)
4. A 17.§ (4) bekezdése a 11/2014.(VIII.21.) önkormányzati rendelet 4.§-ával megállapított szöveg. [↑](#footnote-ref-4)
5. A 25.§ (1) bekezdés e) pontja a 11/2014.(VIII.21.) önkormányzati rendelet 5.§-ával megállapított szöveg. [↑](#footnote-ref-5)
6. A 29.§ (1) bekezdése a 11/2014.(VIII.21.) önkormányzati rendelet 6.§-ával megállapított szöveg. [↑](#footnote-ref-6)
7. A 29.§ (2) – (3) bekezdését hatályon kívül helyezte a 11/2014.(VIII.21.) önkormányzati rendelet 8.§-a. [↑](#footnote-ref-7)
8. A 29.§ (2) – (3) bekezdését hatályon kívül helyezte a 11/2014.(VIII.21.) önkormányzati rendelet 8.§-a. [↑](#footnote-ref-8)
9. A 30.§-t hatályon kívül helyezte a 12/2012.(V.16.) önkormányzati rendelet 5.§-a. [↑](#footnote-ref-9)
10. A 2. melléklet a …./2017.(……….) önkormányzati rendelet 1.§-ával és 1. mellékletével megállapított szöveg. [↑](#footnote-ref-10)
11. A 2. melléklet a …./2017.(……….) önkormányzati rendelet 2.§-ával és 2. mellékletével megállapított szöveg. [↑](#footnote-ref-11)